b'\n_START_ARTICLE_\nJustin Schultz\n_START_SECTION_\nSeuraura\n_START_PARAGRAPH_\nSchultz pelasi vuosina 2006\xe2\x80\x932009 BCHL-juniorisarjaa Westside Warriorsin joukkueessa. H\xc3\xa4net valittiin molempien kokonaisten kausiensa 2007\xe2\x80\x932008 ja 2008\xe2\x80\x932009 p\xc3\xa4\xc3\xa4tteeksi sarjan sis\xc3\xa4maan konferenssin (engl. Interior Conference) parhaaksi puolustajaksi. Anaheim Ducks varasi Schultzin toisella kierroksella 43. pelaajana NHL:n varaustilaisuudessa 2008. H\xc3\xa4n pelasi varauksensa j\xc3\xa4lkeen viel\xc3\xa4 kauden 2008\xe2\x80\x932009 BCHL:ss\xc3\xa4, sill\xc3\xa4 Schultz siirtyi CHL:n sijaan seuraavaksi kaudeksi NCAA:han._NEWLINE_Vuodet 2009\xe2\x80\x932012 Schultz k\xc3\xa4vi Wisconsinin yliopistoa. H\xc3\xa4net valittiin tulokaskautensa 2009\xe2\x80\x932010 p\xc3\xa4\xc3\xa4tteeksi WCHA:n tulokkaiden t\xc3\xa4hdist\xc3\xb6kent\xc3\xa4lliseen. Kaudella 2010\xe2\x80\x932011 Schultz teki NCAA:n yhden kauden piste-enn\xc3\xa4tyksens\xc3\xa4 tehoilla 18+29=47, joilla h\xc3\xa4n voitti pelipaikastaan huolimatta UW-Madisonin sis\xc3\xa4isen pistep\xc3\xb6rssin ja oli koko NCAA:n tehokkain puolustaja. Schultz jakoi WCHA:n pistep\xc3\xb6rssin viidennen sijan Colorado Collegen Jaden Schwartzin kanssa, maalip\xc3\xb6rssin kymmennen sijan UMD:n Jack Connollyn ja joukkuetoverinsa Jordy Murrayn kanssa sek\xc3\xa4 sijoittui sy\xc3\xb6tt\xc3\xb6p\xc3\xb6rssiss\xc3\xa4 kahdeksanneksi. H\xc3\xa4net valittiin WCHA:n vuoden puolustavaksi pelaajaksi ja ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Schultz oli ehdolla jopa koko NCAA:n parhaalle pelaajalle my\xc3\xb6nnett\xc3\xa4v\xc3\xa4n Hobey Baker Awardin saajaksi, mutta palkinto meni kuitenkin Miamin yliopiston Andy Mielelle. _NEWLINE_Kaudella 2011\xe2\x80\x932012 Schultz saavutti samat henkil\xc3\xb6kohtaiset palkinnot kuin edelliskaudella, Hobey Baker Award -ehdokkuutta my\xc3\xb6ten. H\xc3\xa4n toimi UW-Wisconsinin varakapteenina ja oli tehoilla 16+28=44 joukkueen paras maalintekij\xc3\xa4 sek\xc3\xa4 toiseksi paras pistemies Mark Zengerlen j\xc3\xa4lkeen. Schultz sijoittui WCHA:n pistep\xc3\xb6rssiss\xc3\xa4 kymmenenneksi ja jakoi sy\xc3\xb6tt\xc3\xb6p\xc3\xb6rssin seitsem\xc3\xa4nnen sijan Denverin yliopiston Nick Shoren kanssa. H\xc3\xa4n oli my\xc3\xb6s koko NCAA:n tehokkain puolustaja. _NEWLINE_Jo kesken kauden 2011\xe2\x80\x932012 Anaheim Ducks tarjosi Schultzille sopimusta, josta h\xc3\xa4n kuitenkin kielt\xc3\xa4ytyi. N\xc3\xa4in ollen Schultz k\xc3\xa4ytti hy\xc3\xb6dykseen NHL:n ty\xc3\xb6ehtosopimuksessa olevaa porsaanreik\xc3\xa4\xc3\xa4, ja h\xc3\xa4nest\xc3\xa4 tuli vapaa pelaaja. Schultz oli ilman NHL-debyytti\xc3\xa4kin kes\xc3\xa4n 2012 halutuimpia vapaita pelaajia, ja h\xc3\xa4nt\xc3\xa4 on luonnehdittu monissa papereissa jo valmiiksi NHL-pelaajaksi. Kes\xc3\xa4kuun lopulla Schultz valitsi seurakseen Edmonton Oilersin, jonka kanssa h\xc3\xa4n teki kaksivuotisen tulokassopimuksen. Schultz perusteli seuravalintaansa:_NEWLINE__NEWLINE_\xc2\xbbKun katsoo heid\xc3\xa4n nykyist\xc3\xa4 joukkuettaan, siell\xc3\xa4 on useita nuoria kavereita joista on tulossa supert\xc3\xa4hti\xc3\xa4. Heill\xc3\xa4 on eritt\xc3\xa4in hyv\xc3\xa4 nuori runko ja se on minusta kiehtovaa.\xc2\xbb _NEWLINE_ _NEWLINE_Schultz aloitti kauden 2012\xe2\x80\x932013 l\xc3\xa4hinn\xc3\xa4 NHL:n ty\xc3\xb6sulun vuoksi Oilersin farmijoukkue Oklahoma City Baronsissa, AHL:ss\xc3\xa4. H\xc3\xa4n teki siell\xc3\xa4 34:ss\xc3\xa4 runkosarjaottelussa tehot 18+30=48. Schultz voitti koko liigan puolustajien maalip\xc3\xb6rssin ja jakoi puolustajien pistep\xc3\xb6rssin voiton Bridgeport Sound Tigersin Matt Donovanin kanssa. H\xc3\xa4net palkittiin kauden p\xc3\xa4\xc3\xa4tteeksi AHL:n parhaana puolustajana Eddie Shore Awardilla. Schultz oli ensimm\xc3\xa4inen kyseisen palkinnon saanut tulokaspelaaja. H\xc3\xa4net valittiin my\xc3\xb6s liigan ensimm\xc3\xa4iseen t\xc3\xa4hdist\xc3\xb6kent\xc3\xa4lliseen sek\xc3\xa4 tulokkaiden t\xc3\xa4hdist\xc3\xb6kent\xc3\xa4lliseen. Schultz valittiin kauden aikana my\xc3\xb6s sek\xc3\xa4 AHL:n loka- ett\xc3\xa4 marraskuun 2012 kuukauden pelaajaksi sek\xc3\xa4 liigan viikon pelaajaksi 21. lokakuuta. _NEWLINE_Ty\xc3\xb6sulun p\xc3\xa4\xc3\xa4tytty\xc3\xa4 tammikuussa 2013 h\xc3\xa4net nostettiin Oilersin NHL-joukkueeseen, eik\xc3\xa4 Schultz palannut t\xc3\xa4m\xc3\xa4n j\xc3\xa4lkeen en\xc3\xa4\xc3\xa4 AHL:\xc3\xa4\xc3\xa4n. H\xc3\xa4n teki n\xc3\xa4in ollen NHL-debyyttins\xc3\xa4 kauden avauskierroksella 20. tammikuuta 2013 vieraissa Vancouver Canucksia vastaan. Schultz sai ottelussa j\xc3\xa4\xc3\xa4aikaa 20.52 minuuttia ja h\xc3\xa4net valittiin ottelun kolmost\xc3\xa4hdeksi. Schultz teki seuraavassa ottelussa 22. tammikuuta 2013 vieraissa San Jose Sharksia vastaan NHL-uransa avausmaalin. H\xc3\xa4net valittiin ottelun kolmost\xc3\xa4hdeksi. Kaikkiaan Schultzin tulokaskausi NHL:ss\xc3\xa4 toi 48 runkosarjaottelussa tehot 8+19=27, joilla h\xc3\xa4n oli Oilersin tehokkain puolustaja. Schultz valittiin kauden p\xc3\xa4\xc3\xa4tteeksi NHL:n tulokkaiden t\xc3\xa4hdist\xc3\xb6kent\xc3\xa4lliseen. _NEWLINE_Ensimm\xc3\xa4isell\xc3\xa4 t\xc3\xa4ysimittaisella NHL-kaudellaan 2013\xe2\x80\x932014 Schultz teki 74 runkosarjaottelussa tehot 11+22=33. H\xc3\xa4n oli Oilersin tehokkain puolustaja ja my\xc3\xb6s Schultzin peliaika (23:20) oli keskim\xc3\xa4\xc3\xa4rin joukkueen suurin. Elokuussa 2014 Schultz teki vuoden mittaisen ja 3,675 miljoonan dollarin arvoisen jatkosopimuksen Oilersin kanssa. Helmikuun lopulla 2016 Schultz siirtyi Penguinsiin Oilersista, ja Oilers sai vaihdossa vastineeksi kes\xc3\xa4n 2016 kolmannen kierroksen varausvuoron.\n_START_SECTION_\nMaajoukkueura\n_START_PARAGRAPH_\nSchultz edusti Kanadaa vuoden 2013 maailmanmestaruuskilpailuissa. H\xc3\xa4n pelasi turnauksessa kahdeksan ottelua ja sai nelj\xc3\xa4 sy\xc3\xb6tt\xc3\xb6pistett\xc3\xa4. Kanadan turnaus p\xc3\xa4\xc3\xa4ttyi puoliv\xc3\xa4lier\xc3\xa4tappioon is\xc3\xa4nt\xc3\xa4maa Ruotsille. Schultz edusti my\xc3\xb6s Canada Westin joukkuetta alle 19-vuotiaiden World Junior A Challengessa vuonna 2008, jolloin h\xc3\xa4n voitti hopeaa.'